Det drejer sig om op mod hundrede tons ulovligt slik, som man i løbet de seneste to år har fundet på uregistrerede lagre i Malmø og udstedt forbud mod at sælge.

- Vi mistænker, at det er gammelt slik, som man har pakket om for at sælge fortrinsvis på det danske marked, fortæller Arvid Nordland, afdelingschef hos Fødevarekontrollen i Malmø til SVT.

Når det kan betale sig at smugle slik fra Sverige, skyldes det,at momsen på fødevarer er lavere end i Danmark, hvor der også er ekstra afgift på sukkervarer og chokolade.

Tip fra Danmark

DR har tidligere i serien "Sådan svindles Danmark" beskrevet, hvordan sporet ofte fører til Sverige, når ulovlig og gammelt slik bliver fundet i danske bland-selv-butikker.

Læs også : Rejsehold advarede om svindel for 70 millioner kroner: Politiet har aldrig fulgt op

- Når vi beslaglægger slik, som ikke er sporbart, sker det ofte, at virksomhederne skaffer fakturaer. Disse kommer ofte fra Sverige, fortalte Michael Rosenmark, leder af Fødevarekontrollens rejsehold dengang.

Det er da også tip fra de danske myndigheder, der har ført til, at det svenske politi nu kan efterforske flere virksomheder.

Og det er et område, som man i Sverige bliver nødt til at fokusere mere på, mener Arvid Nordland fra Malmøs fødevarekontrol.

Læs også : Fødevareminister strammer grebet om bland-selv-slik-butikker